Ousmane Dembélé hefur ekki heillað marga á Spáni síðan hann kom til Barcelona árið 2017 . AFP Ousmane Dembélé , sóknarmaður spænska knattspyrnufélagsins Barcelona , mun yfirgefa félagið næsta sumar en það eru spænskir fjölmiðlar sem greina frá þessu . Dembélé er meiddur þessa stundina en hann gekk til liðs við Barcelona frá Borussia Dortmund í ágúst 2017 fyrir 125 milljónir evra . Franski sóknarmaðurinn hefur hins vegar ekki náð að heilla á Nývangi síðan hann kom til Barcelona og eru forráðamenn félagsins ósáttir með viðhorf leikmannsins . Dembélé er duglegur að spila tölvuleiki og eyðir frítíma sínum að mestu í það . Þá hugsar hann illa um sig og borðar mikið af skyndibita . Þessi 22 ára gamli sóknarmaður var á meðal efnilegustu leikmanna heims fyrir þremur árum en hann hefur ekki staðið undir þeim væntingum . Dembélé hefur skorað eitt mark í fimm leikjum í spænsku 1. deildinni á tímabilinu en spænskir fjölmiðlar greina frá því að umboðsmaður leikmannsins hafi rætt við bæði Manchester City og Chelsea í ensku úrvalsdeildinni .